**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈՒԼԻՍԻ 15-Ի N 1139-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Անհրաժեշտությունը**

Նախագծի անհրաժեշտությունը պայմանավորված է Հայաստանի Հանրապետության կառավարության 2021 թվականի հուլիսի 15-ի N 1139-Լ որոշման շրջանակում՝ միանվագ օժանդակության վարկերի տրամադրման գործընթացի հետ կապված իրավակարգավորումների փոփոխման անհրաժեշտությամբ։

1. **Ընթացիկ իրավիճակը և խնդիրները**։

ՀՀ կառավարության 2021 թվականի հուլիսի 15–ի N1139-Լ որոշման նպատակը պատերազմի հետևանքով Սյունիքի մարզի տնտեսավարողների՝ մասնավորապես ՓՄՁ–երի գործունեության վերականգնմանն համար, վերջիններիս կողմից Արցախի Հանրապետության քաղաքացիներին ժամանակավոր կացարանների տրամադրման արդյունքում կատարված ծախսերի կամ կրած վնասների մասնակի փոխհատուցումն է։

Որոշման իմաստով միջոցառման շահառու հանդիսանում են ռազմական դրությամբ պայմանավորված` Սյունիքի մարզում ժամանակավորապես տեղավորված Արցախի Հանրապետության քաղաքացիներին կացարան տրամադրած, փաստացի գործունեություն իրականացնող այն հանգստյան տները, հյուրանոցները և հյուրատները, որոնք ընդգրկված են եղել ՀՀ կառավարության 2020 թվականի նոյեմբերի 23–ի N1822–Ն և 2020 թվականի դեկտեմբերի 08–ի N1987–Ն որոշումների շրջանակներում օժանդակություն ստացած շահառուների ցանկում։ Աջակցությունից օգտվելու համար վերոնշյալ ցանկում ներառված շահառուները արդեն սահմանված ժամկետներում ներկայացրել են հայտերը։ Ներկայացված հայտերի համապատասխանությունն ուսումնասիրելուց և շահառուների վերջնական ցանկը ճշտելուց հետո, ՀՀ էկոնոմիկայի նախարարությունը որոշմամբ սահմանված ընթացակարգով և ժամկետներում, գրավոր դիմել է ՀՀ պետական եկամուտների կոմիտե` 2019 թվականի Կենտրոնական գանձապետական հաշվից իրականացված մարումների վերաբերյալ տեղեկատվություն ստանալու և որոշմամբ սահմանված ընթացակարգով օժանդակության հաշվարկման (համաձայն որի, օժանդակության չափը չի կարող ավել լինել քան տվյալ շահառուի՝ 2019 թվականի Կենտրոնական գանձապետական հաշվից իրականացված մարումները) և տրամադրման գործընթացը սկսելու համար։

ՊԵԿ–ի կողմից ի պատասխան ներկայացված տեղեկատվության ուսումնասիրության արդյունքում պարզվել է, որ վերոհիշյալ ցանկում ներառված և հայտ ներկայացրած տնտեսավարողների մի զգալի մասը զրկվում է օժանդակությունից օգտվելու՝ այն է վերջիններիս կողմից կացարանների տրամադրման արդյունքում կատարված ծախսերի և կրած վնասների մասնակի փոխհատուցման հնարավորությունից, քանի որ վերջիններս 2019 թվականին հանդիսացել են ընտանեկան ձեռնարկատիրության սուբյեկտներ կամ ստեղծվել են 2020 թվականին և հանդիսանում են միկրոձեռնարկության սուբյեկտներ, կամ որպես տնտեսավարող գրանցվել են 2019 թվականի երկրորդ կեսին, սակայն գործունեությունը սկսել են միայն 2020 թվականի ընթացքում։ Մասնավորապես ցանկում ներառված 70 տնտեսավարողից մոտ 64–ը հանդիսանում են փոքր շրջանառությամբ ՓՄՁ սուբյեկտներ, որոնցից մոտ 24–ը միկրոձեռնարկության սուբյեկտներ են։ Նշված հանգամանքների պատճառով փաստացի խաթարվում է որոշման նախաձեռնման բուն տրամաբանությունը և նպատակները։

1. **Նախագծի մշակման գործընթացում ներգրավված ինստիտուտները և անձինք**

Ներկայացված նախագիծը մշակվել է ՀՀ էկոնոմիկայի նախարարության կողմից:

1. **Ակնկալվող արդյունքը**

Անհրաժեշտ փոփոխությունների ամրագրումը հնարավորություն կտա միջոցառման չափորոշիչներին համապատասխանող և վերոհիշյալ ցանկում ներառված բոլոր տնտեսավարողներին ստանալ կացարանների տրամադրման արդյունքում իրենց կողմից կատարված ծախսերի կամ կրած վնասների մասնակի փոխհատուցումը։

1. **Այլ տեղեկատվություն**

«Հայաստանի Հանրապետության կառավարության 2021 թվականի հուլիսի 15-ի N 1139-Լ որոշման մեջ փոփոխություններ կատարելու մասին» նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում:

1. **Կապը ռազմավարական փաստաթղթերի հետ` Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը բխում է ՀՀ կառավարության 2021-2026 թթ. ծրագրի ՓՄՁ զարգացում բաժնում ամրագրված դրույթներից (էջ 27)։

**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈՒԼԻՍԻ 15-Ի N 1139-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **1. ՀՀ արդադատության նախարարություն** | **29.10.2021թ.** |
| **N 34837-2021** |
| 1.Նախագծի վերնագիրն անհրաժեշտ է խմբագրել, մասնավորապես, «փոփոխություններ» բառից հետո լրացնել «և լրացում» բառերը՝ նկատի ունենալով այն հանգամանքը, որ Նախագծի 3-րդ կետով առաջարկվում է ՀՀ կառավարության 2021 թվականի հուլիսի 15-ի թիվ 1139-Լ որոշման հավելված 2-ը լրացնել նոր 6-րդ կետով: Սույն դիտողությունը բխում է «Նորմատիվ իրավական ակտերի մասին» ՀՀ օրենքի 33-րդ հոդվածի 3-րդ մասի պահանջներից, որոնց համաձայն՝ նորմատիվ իրավական ակտում լրացումներ կատարվում են դրանում նոր բաժիններ, գլուխներ, հոդվածներ, մասեր, կետեր, ենթակետեր, պարբերություններ, նախադասություններ, բառեր, թվեր կամ կետադրական նշաններ լրացնելու միջոցով: | Ընդունվել է |
| 2. Նախագծի 3-րդ կետում՝ «Սույն» բառից հետո գրված «N2» բառն առաջարկում ենք հանել: | Ընդունվել է |
| **2. ՀՀ ֆինանսների նախարարություն** | **03.11.2021թ.** |
| **N 01/8-1/17799-2021** |
| Ձեր 21.10.2021թ. N 01/15034-2021 գրությամբ ներկայացված «Հայաստանի Հանրապետության կառավարության 2021 թվականի հուլիսի 15-ի N 1139-Լ որոշման մեջ փոփոխություններ կատարելու մասին» ՀՀ կառավարության որոշման նախագծի վերաբերյալ հայտնում ենք, որ առաջարկություններ չունենք: | Ընդունվել է |
| **3. ՀՀ տարածքային կառավարման և ենթակառուցվածքների նախարարություն** | **28.10.2021թ.** |
| **ԳՍ/15.3/27968-2021** |
| 1. «Հայաստանի Հանրապետության կառավարության 2021 թվականի հուլիսի 15-ի N 1139-Լ որոշման մեջ փոփոխություններ կատարելու մասին» Կառավարության որոշման նախագծի վերաբերյալ առաջարկում ենք 3-րդ կետում «15 աշխատանքային օրվա» բառերը փոխարինել «5 աշխատանքային օրվա» բառերով, հաշվի առնելով, որ ևս 20 աշխատանքային օր ժամկետ է սահմանվում պայմանագիրը կնքելու համար։ | Ընդունվել է |
| \*ՀՀ կառավարության «Հայաստանի Հանրապետության կառավարության 2021 թվականի հուլիսի 15-ի N 1139-Լ որոշման մեջ փոփոխություններ և լրացումներ կատարելու մասին» որոշման նախագիծը ուսումնասիրվել է ՀՀ Սյունիքի մարզպետարանում: Նախագծի վերաբերյալ դիտողություններ և առաջարկություններ չեն եղել: | Ընդունվել է |